Bodbod fl-Iskola? L-iskola fejn kien jaħdem l-awtur u l-assistent kap Sergio Grech tfaċċat problema fis-server. Tfaċċa ħaddiem fl-iskola li ntefa' jaħdem bla heda fuq dan l-imbierek server. Kien Sergio li wasslu sal-post għalkemm tant kellu trufijiet fuq moħħu dakinhar, li saħansitra nesa jirreġistrah fil-ktieb tal-viżitaturi. Ġara li minkejja kull tentattiv biex tinstab soluzzjoni l-problema baqgħet hemm dakinhar u kellu jerġa' jiġi l-għada. B'xi mod, wara ħidma twila, irnexxielu jsolvi l-problema li kien hemm u kollox reġa' għan-normal. Jew tal-anqas, hekk kien jidher! Kif lesta min xogħlu dan il-ħaddiem mar ifittex lil Sergio Grech l-assistent kap li d-darba ta' qabel kien ħadu fuq il-post fejn kien hemm il-problema u talbu spaga biex jagħlaq il-cabinet tas-server. Spjegalu li billi kien żied xi wires, il-bieba ma setgħetx tingħalaq u ma kienx possibbli li jgħaddu mingħajr dawk il-wires il-ġodda, inkella s-sistema terġa' tikkrolla. Fiehmu wkoll li kien hemm il-periklu li xi ħadd jista' jweġġa' jekk din ma tingħalaqx sew. L-assistent Kap Sergio, waqt li qallu li se jieħu ħsieb li se tinġieb l-ispaga żied jgħidlu: "Iva u napprezza għax dak il-bodbod li ġie qablek ħallieha miftuħa." Il-ħaddiem pront pront wieġbu: "Eh, jien kont li ġejt ilbieraħ ukoll." Sergio ried l-art tibilgħu bil-mistħija u mar jistaħba fit-tarf l-ieħor tal-iskola fejn żgur ma kienx se jerġa' jara lill-ħaddiem, tal-anqas għal dakinhar. Il-kobba spag bagħatha mal-ewwel student li ltaqa' miegħu fil-kuritur.